b'\n_START_ARTICLE_\nGwadar\n_START_SECTION_\nMaantiede\n_START_PARAGRAPH_\nGwadarin kaupunki sijaitsee hiekkaisella kannaksella, joka yhdist\xc3\xa4\xc3\xa4 vasaran muotoisen niemekkeen mantereeseen. Sis\xc3\xa4maa Gwadarin l\xc3\xa4hell\xc3\xa4 kuuluu useiden pienehk\xc3\xb6jen virtojen valuma-alueeseen.\n_START_SECTION_\nHistoria\n_START_PARAGRAPH_\nAina 1700-luvulle saakka Gwadaria hallitsivat muun Makranin tapaan heimot, joilla ei ollut keskushallintoa. 1700-luvun puoliv\xc3\xa4lin j\xc3\xa4lkeen Dorrani-valtakunnan vasalli ja Kalatin hallitsija Mir Nasir Khan liitti lopulta Gwadarin omiin alueisiinsa ja vuonna 1784 h\xc3\xa4n antoi alueen maahansa paenneelle Masqatin sulttaanille Ahmad bin Said al-Busaidille. Ei ole t\xc3\xa4ysin selv\xc3\xa4\xc3\xa4 oliko Gwadarin luovutus tarkoitettu pysyv\xc3\xa4ksi. Al-Busaidi maksoi suojelurahaa Mir Nasir Khania seuranneille Kalatin hallitsijoille vuoteen 1857/1858 saakka. Vuonna 1860/1861 silloinen Kalatin hallitsija ehdotti Brittil\xc3\xa4iselle Intialle Gwadarin ostamista Omanilta ja sen siirt\xc3\xa4mist\xc3\xa4 h\xc3\xa4nen alueidensa osaksi. Kalatin lis\xc3\xa4ksi paikasta oli kiinnostunut Persia, jolla oli aluevaatimuksia koko Kalatin rannikon suhteen. Brittieversti Frederic John Goldsmid l\xc3\xa4hetettiin alueelle tutkimaan maiden aluevaatimusten luonnetta ja h\xc3\xa4nen mukaansa Omanin valta Gwadarissa oli oikeutettu ja taas Persian vaatimukset perusteettomia. Persian ja Kalatin v\xc3\xa4linen raja vedettiin lopulta noin 80 kilometri\xc3\xa4 Gwadarista l\xc3\xa4nteen. Intian varakuningas George Curzon ehdotti Gwadarin liitt\xc3\xa4mist\xc3\xa4 Kalatiin vuonna 1902, mutta ehdotusta ei koksaan pantu toimeen. Liitos olisi rikkonut brittien ja Ranskan v\xc3\xa4list\xc3\xa4 Omanin alueellista koskemattomuutta koskenutta julistusta vuonna 1862. Gwadar oli osa Omania aina vuoteen 1958 saakka, jolloin se myytiin nyt itsen\xc3\xa4iselle Pakistanille hintaan 5 500 000 000 Pakistanin rupiaa._NEWLINE_Osana Pakistania Gwadar on ollut my\xc3\xb6s osa laajempaa Balochistanin konfliktia. Tyytym\xc3\xa4tt\xc3\xb6myytt\xc3\xa4 Pakistaniin ovat aiheuttaneet k\xc3\xb6yhyys, mutta samalla my\xc3\xb6s kehityshankkeet, joiden hy\xc3\xb6tyjen on koettu valuvan l\xc3\xa4hinn\xc3\xa4 ulkopuolisille. Useat eri asejoukot alueella ovat tehneet esimerkiksi pommi-iskuja ja sieppauksia. Samaan aikaan Kiina ja Pakistan ovat suunnitelleet esimerkiksi tien rakentamista Kiinan Ka\xc5\xa1garista Gwadarin satamaan.\n_START_SECTION_\nTalous\n_START_PARAGRAPH_\nPaikallisten p\xc3\xa4\xc3\xa4elinkeino on kalastus ja p\xc3\xa4\xc3\xa4asiallinen teollisuus Gwadarissa liittyy kalan jalostukseen. Alueella tuotetaan my\xc3\xb6s suolaa haihduttamalla merivett\xc3\xa4. Vuonna 2016 kiinalaisen yrityksen uutisoitiin aloittaneen uuden teollisuusalueen rakentamisen Gwadariin, jonka arvioitiin tuovan alueelle sen valmistuttua 40\xc2\xa0000 ty\xc3\xb6paikkaa.\n_START_SECTION_\nV\xc3\xa4est\xc3\xb6\n_START_PARAGRAPH_\nVuonna 1998 Gwadarin asukasluku oli yhteens\xc3\xa4 43\xc2\xa0850. Alueen asukkaat ovat balucheja, arabeja, khojia ja Afrikasta aikanaan tuotujen orjien j\xc3\xa4lkel\xc3\xa4isi\xc3\xa4.'